Maria Gade Madsen, som til dagligt arbejder på akutsengeafsnittet på Regionshospital Nordjylland, bakker op om Dansk Sygeplejeråds varslede strejke. - Det er det eneste våben, vi har i forhold til at presse arbejdsgiverne til at få noget mere ud af posen. Så jeg har fuld opbakning til, at vi er nået dertil, siger Maria Gade Madsen til TV2. Den varslede strejke fremgår af en pressemeddelelse på Dansk Sygeplejeråds hjemmeside. På Dansk Sygeplejeråds hjemmeside kan man læse, at hovedbestyrelsen i Dansk Sygeplejeråd (DSR) har besluttet at varsle konflikt for 10 procent af medlemmerne ansat i kommune- og regionsregi. Maria Gade Madsen er parat til at nedlægge arbejdet i protest, selvom hun synes, at det er ærgerligt. Hun fortæller til TV2, at ingen sygeplejerske ønsker at tage patienter som gidsler, men nu er nok nok. - Vi har et 50 år gammelt lønefterslæb, som ikke er blevet løst. Vi er fyldt op. Der skal ske noget markant, siger hun.

Referat:
Hovedbestyrelsen i Dansk Sygeplejeråd (DSR) har besluttet at varsle konflikt, hvilket kan føre til en strejke i maj. Hvis det er det, der skal til, så er det sådan, det må være, mener en nordjysk sygeplejerske.